น้ำมันดิบปิดวานนี้ปรับขึ้นหลังสหรัฐลดจำนวนแท่นขุดเจาะ
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อคืนนี้ (20 เม.ย.) เนื่องจากนักลงทุนคลายความวิตกกังวลเกี่ยวกับภาวะอุปทานล้นตลาด หลังจากมีรายงานว่าจำนวนแท่นขุดเจาะน้ำมันในสหรัฐปรับตัวลดลงในสัปดาห์ที่แล้ว
21 เม.ย. 2558

สำนักข่าวอินโฟเควสท์รายงานว่า สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อคืนนี้ (20 เม.ย.) เนื่องจากนักลงทุนคลายความวิตกกังวลเกี่ยวกับภาวะอุปทานล้นตลาด หลังจากมีรายงานว่าจำนวนแท่นขุดเจาะน้ำมันในสหรัฐปรับตัวลดลงในสัปดาห์ที่แล้ว นอกจากนี้ ตลาดน้ำมันนิวยอร์กยังได้รับแรงหนุนจากการที่จีนประกาศใช้มาตรการกระตุ้นเศรษฐกิจ ด้วยการปรับลดอัตราการกันสำรองของธนาคารพาณิชย์ (RRR) ลงอีก 1%
ทั้งนี้ สัญญาน้ำมันดิบ WTI ส่งมอบเดือนพ.ค.เพิ่มขึ้น 64 เซนต์ ปิดที่ 56.38 ดอลลาร์/บาร์เรล ส่วนสัญญาน้ำมันดิบเบรนท์ส่งมอบเดือนมิ.ย.ทรงตัวอยู่ที่ 63.45 ดอลลาร์/บาร์เรล
สัญญาน้ำมันดิบดีดตัวขึ้นหลังจากเบเกอร์ ฮิวจ์ ซึ่งเป็นผู้ให้บริการข้อมูลเกี่ยวกับน้ำมันรายงานว่าจำนวนแท่นขุดเจาะในสหรัฐปรับตัวลดลง 34 แท่น มาอยู่ที่ 954 แท่าน ขณะที่นักวิเคราะห์เชื่อว่า การผลิตน้ำมัน Shale Oil ในสหรัฐเริ่มชะลอตัวลง อันเนื่องมาจากราคาน้ำมันดิบที่ยังคงเคลื่อนไหวในระดับต่ำ
ด้านสำนักงานสารสนเทศด้านพลังงานสหรัฐ (EIA) รายงานว่า ปริมาณการผลิตน้ำมันดิบของสหรัฐในรอบสัปดาห์ที่สิ้นสุดวันที่ 10 เม.ย. ลดลง 20,000 บาร์เรล แตะที่ 9.384 ล้านบาร์เรลต่อวัน นอกจากนี้ ตลาดน้ำมันนิวยอร์กยังได้รับแรงหนุนหลังจากธนาคารกลางจีนประกาศปรับลดอัตราการกันสำรองของธนาคารพาณิชย์ (RRR) ลงอีก 1%
การตัดสินใจปรับลดอัตราส่วน RRR มีเป้าหมายที่จะกระตุ้นเศรษฐกิจให้หลุดพ้นจากภาวะชะลอตัว หลังจากผลิตภัณฑ์มวลรวมภายในประเทศ (GDP) ของจีนชะลอลงสู่ระดับ 7% ในไตรมาสแรกปีนี้ จากระดับ 7.3% ในไตรมาส 4 ปี 2557 โดย GDP ไตรมาสแรกขยายตัวในอัตราที่ช้าที่สุดในรอบ 6 ปี